b'\n_START_ARTICLE_\nPravica prve no\xc4\x8di\n_START_PARAGRAPH_\nPravica prve no\xc4\x8di (latinsko Ius primae noctis, francosko droit de seigneur) je bila domnevna pravica evropskih fevdalcev v srednjem veku, da po poroki svojih podlo\xc5\xbenikov pre\xc5\xbeivijo prvo no\xc4\x8d z nevesto._NEWLINE_Ve\xc4\x8dinsko mnenje zgodovinarjev in drugih raziskovalcev je, da ta pravica, ki naj bi izvirala iz zgodnjega srednjega veka, ni nikoli obstajala. V zgodnjem srednjem veku so germanska plemena poznala od\xc5\xa1kodnino (lat. mundium), ki jo je svobodni \xc5\xbeenin pla\xc4\x8dal nevesti ali njeni dru\xc5\xbeini. \xc4\x8ce pa se je s svobodno nevesto \xc5\xbeelel poro\xc4\x8diti nesvobodnjak, je mundium zanj pla\xc4\x8dal njegov gospod, ki je s tem pridobil pravico do obreda (nem. Beilager), ki je simboliziral prvi spolni odnos z nevesto. Hkrati je gospod dobil pravico do vra\xc4\x8dila mundiuma. Prav vra\xc4\x8danje mundiuma, ki se je pozneje spojilo z razli\xc4\x8dnimi drugimi poro\xc4\x8dnimi dajatvami, se je v ljudski domi\xc5\xa1ljiji verjetno povezalo z domnevnim obstojem ius primae noctis. V poznem srednjem veku, nekako od 14. stoletja se je namre\xc4\x8d v literaturi in v ljudski tradiciji pojavilo splo\xc5\xa1no prepri\xc4\x8danje v obstoj tak\xc5\xa1ne pravice fevdalnih gospodov. Razvilo se je posebno obredje, ki ga je zaznamovalo dokazovanje mo\xc5\xa1ke nadvlade nad \xc5\xbeenskami, vendar ni nikakr\xc5\xa1nih dokazov, da bi v obredju prihajalo tudi do spolnih aktov. Poleg tega naj bi fevdalci na ta na\xc4\x8din poudarjali medstanovske razlike, ki so se v poznem srednjem veku zmanj\xc5\xa1evale. Na ra\xc4\x8dun domnevne ius primae noctis so nekateri gospodje zase zahtevali tudi del nevestine dote._NEWLINE_Nekateri antropologi ius primae noctis razlagajo kot ostanek skupinske poroke. Podobni obredi so sicer znani tudi iz starej\xc5\xa1ih obdobij in neevropskih kultur, prva izrecna omemba je verjetno v Epu o Gilgame\xc5\xa1u. Obstajajo tudi poro\xc4\x8dila o obrednem razdevi\xc4\x8denju, ki naj bi ga pred poroko opravile mame bodo\xc4\x8dih nevest.'